b'\n_START_ARTICLE_\nChlorella\n_START_SECTION_\nNahajali\xc5\xa1\xc4\x8de\n_START_PARAGRAPH_\nV naravi najdemo Chlorello v manj\xc5\xa1ih stoje\xc4\x8dih vodah, mlakah in ribnikih, posebno \xc5\xa1e, \xc4\x8de vsebuje organske snovi. Pogosto raste tudi na kopnem, na dovolj vla\xc5\xbenih tleh. Najdemo jo kot zeleno prevleko na steni dreves in zidov, kjer pre\xc5\xbeivi tudi su\xc5\xa1na obdobja. Izsu\xc5\xa1ene celice prena\xc5\xa1a veter in tako se alga \xc5\xa1iri.\n_START_SECTION_\nPridobivanje\n_START_PARAGRAPH_\nDolgo \xc4\x8dasa je problem predstavljala te\xc5\xbeka prebavljivost Chlorelline celi\xc4\x8dne stene. Ta je namre\xc4\x8d izredno \xc5\xbeilava, tako da si na\xc5\xa1e telo ne more kaj prida pomagati z obilico hranilnih snovi, ki jih ta alga sicer vsebuje. Z odkritjem posebne metode mletja, s katero je mo\xc4\x8d streti 95% celi\xc4\x8dnih sten je dose\xc5\xbeena 80% Chlorellina prebavljivost. Poleg mletja se pri pripravi Chlorelle uporabljajo tudi druge metode odpiranja celi\xc4\x8dne stene, ki temeljijo na toplotni, kemi\xc4\x8dni, encimski ali ultrazvo\xc4\x8dni obdelavi. Vendar pa so te metode slab\xc5\xa1e od mehanske, saj se z njimi uni\xc4\x8dijo tudi \xc5\xa1tevilne hranilne snovi, prebavljivost pa se znatno ne zve\xc4\x8da.\n_START_SECTION_\nSestavine\n_START_PARAGRAPH_\nVsebuje beljakovine, katerih aminokislinska sestava se lahko primerja s sestavo v \xc5\xbeivalskih beljakovinah. V beljakovinah so zastopane vse za \xc4\x8dloveka pomembne esencialne aminokisline. Nekoliko manj\xc5\xa1a je le vsebnost metionina, kar pa se je izkazalo kot prednost pri zdravljenju \xc5\xa1tevilnih rakavih bolezni. Visoko vrednost imajo tudi ogljikovi hidrati ter ma\xc5\xa1\xc4\x8dobe, slednje vsebujejo predvsem nenasi\xc4\x8dene ma\xc5\xa1\xc4\x8dobne kisline (80%), med drugim tudi take, ki imajo poseben varovalni u\xc4\x8dinek na zdravje. Chlorella vsebuje tudi vitamine (beta-karoten, vitamini A, B-kompleks, vitamini C, E, inositol, PABA, niacin) in mineralne snovi (fosfor, kalij, magnezij, \xc5\xbeveplo, \xc5\xbeelezo, kalcij, mangan, baker, cink in kobalt), poleg tega pa vsebuje \xc5\xa1e klorofil, nukleinske kisline ter Chlorellin rastni faktor (CGF).\n_START_SECTION_\nVpliv na krvni tlak in serumsko koncentracijo holesterola\n_START_PARAGRAPH_\nPo 21 tednih dajanja pripravkov Chlorelle hipertenzivnim podganam so ugotovili signifikantno ni\xc5\xbejo serumsko koncentracijo holesterola, kot tudi ni\xc5\xbeje povi\xc5\xa1anje krvnega tlaka ter dalj\xc5\xa1o povpre\xc4\x8dno \xc5\xbeivljenjsko dobo glede na kontrolne skupine.\n_START_SECTION_\nAntioksidativni u\xc4\x8dinek\n_START_PARAGRAPH_\nA. Prou\xc4\x8devali so antioksidativni u\xc4\x8dinek alkoholnega ekstrakta morske alge C. vulgaris na lipidno peroksidacijo pri podganah. Lipidno peroksidacijo so povzro\xc4\x8dili z intraperitonealno aplikacijo naftalena, pri \xc4\x8demer se je le-ta signifikantno pove\xc4\x8dala, koncentracija encimskih (superoksidna dismutaza, katalaza, glutation peroksidaza) in neencimskih (glutation, askorbinska kislina in alfa tokoferol) antioksidantov pa se je signifikantno zmanj\xc5\xa1ala. Peroralna aplikacija ekstrakta te alge (70 mg/kg telesne te\xc5\xbee) je pokazala signifikantno zmanj\xc5\xa1anje lipidne peroksidacije, aktivnost encimskih in neencimskih antioksidantov pa se je zvi\xc5\xa1ala._NEWLINE_B. Podganam z diabetesom so po aplikaciji 7,3% pra\xc5\xa1ka Chlorelle ugotovili signifikantno zmanj\xc5\xa1anje krvne koncentracije glikiranega hemoglobina in serumske koncentracije holesterola. U\xc4\x8dinka na serumsko koncentracijo glukoze niso opazili. Rezultati so pokazali tudi antioksidativno delovanje alge.\n_START_SECTION_\nIzlo\xc4\x8danje in jetrna akumulacija H6CDD\n_START_PARAGRAPH_\nProu\xc4\x8devali so u\xc4\x8dinek Chlorelle pyrenoidose na izlo\xc4\x8danje in jetrno akumulacijo polikloriranega dibenzo-p-dioksina v mi\xc5\xa1kah. Mi\xc5\xa1kam so aplicirali 1,2,3,4,7,8 heksaklorodibenzo-p-dioksin (H6CDD). Skupini, ki so jo hranili z 10% Chlorello pyrenoidoso, se je kumulativno izlo\xc4\x8danje H6CDD preko prvega tedna signifikantno pove\xc4\x8dalo (9,2 krat) glede na mi\xc5\xa1ke, ki niso dobivale dodatkov, prav tako je bilo opazno pove\xc4\x8danje (3,1 krat ) po petih tednih. Pri teh mi\xc5\xa1kah je bila tudi akumulacija po petih tednih signifikantno manj\xc5\xa1a._NEWLINE_Rezultati so pokazali, da Chlorella pyrenoidosa zmanj\xc5\xa1a absorbcijo dioksina s hrano in prepre\xc4\x8di njegovo akumulacijo ter pove\xc4\x8da izlo\xc4\x8danje s fecesom.\n_START_SECTION_\nAntihipertenzivni u\xc4\x8dinek\n_START_PARAGRAPH_\nIzvedena je bila randomizirana klini\xc4\x8dno kontrolirana \xc5\xa1tudija na 24 bolnikih s povi\xc5\xa1anim krvnim tlakom. Po dveh mesecih jemanja so zaklju\xc4\x8dili, da je pacientom z blago do zmerno hipertenzijo dnevni vnos pripravkov Chlorelle zmanj\xc5\xa1al ali pa vsaj stabiliziral vrednost njihovega tlaka.\n_START_SECTION_\nVpliv na kroni\xc4\x8dne bolezni\n_START_PARAGRAPH_\nA. Izvedena je bila dvojno slepa randomizirana placebo kontrolirana klini\xc4\x8dna \xc5\xa1tudija na 55 pacientih s fibromialgijo, 33 s hipertenzijo in 9 z ulceroznim kolitisom. Po 2 do 3 mesecih dnevnega vnosa pripravkov Chlorelle so ugotovili ubla\xc5\xbeene simptome in izbolj\xc5\xa1ano kakovost \xc5\xbeivljenja, zmanj\xc5\xa1ano hipertenzijo, ni\xc5\xbeji nivo serumskih lipidov, pospe\xc5\xa1eno celjenje ran ter izbolj\xc5\xa1ano imunsko funkcijo._NEWLINE_B. Izvedena je bila pilotna \xc5\xa1tudija na pacientih s fibromialgijo. Pacienti so dva meseca prejemali pripravek Chlorelle. Z izpra\xc5\xa1evanjem so ugotovili, da je dodatek Chlorelle sedmim pacientom izbolj\xc5\xa1al simptome, \xc5\xa1est pacientov ni \xc4\x8dutilo sprememb, pet pa jih je verjelo, da so simptomi \xc5\xa1e slab\xc5\xa1i kot prej._NEWLINE_Rezultati te pilotne \xc5\xa1tudije namigujejo na to, da ekstrakt alge sicer olaj\xc5\xa1a simptome te bolezni vendar so za razjasnitev tega u\xc4\x8dinka potrebne dodatne raziskave.\n_START_SECTION_\nStranski u\xc4\x8dinki\n_START_PARAGRAPH_\nNa za\xc4\x8detku u\xc5\xbeivanja Chlorellinih pripravkov lahko pride do pove\xc4\x8danega nastajanja plinov v \xc4\x8drevesju zaradi pove\xc4\x8dane peristaltike; nepravilnosti v gibanju \xc4\x8drevesja, rahle slabosti in povi\xc5\xa1ane telesne temperature. Pri alergi\xc4\x8dnih ljudeh lahko pride do pojava alergijskih simptomov (akne, izpu\xc5\xa1\xc4\x8daji, ekcem). Zaradi izlo\xc4\x8danja odve\xc4\x8dne koli\xc4\x8dine klorofila pa je mo\xc5\xbeno zeleno obarvanje \xc4\x8drevesne vsebine.'